Автентични Малдиви - остров Фулиду
Автентични Малдиви
Казват, че раят на Земята е на Малдивите - слънчеви плажове с фин бял пясък, кристални лагуни с разноцветни корали, романтични вечери с незабравими залези, лазурно море с изключителен подводен свят. Има още много причини човек да обича тази дестинация, и те са невероятната красота на природата, спокойствието и отдиха, традициите и културата на местните жители.
Остров Фулиду е част от този рай, но е много по-различен. Тук няма да видите луксозни вили над водата, коктейли по залез, кафенета по плажовете, или пък инфинити-басейни. Допреди няколко години, дори туристите не са могли да стъпят на това прекрасно кътче от Малдивите. До 2009-та година, посетителите на страната е трябвало да бъдат отделени от местното мюсюлманско население, като са отсядали само на частните острови с курортни комплекси. Постепенно с времето и след промяна на местните закони, на Фулиду и останалите населени места, се позволява строежа на малки хотелчета и къщи за гости. И така, всеки турист, желаещ да сбъдне с по-малко средства мечтата си за райска почивка, е посрещан с радост от местните.
Островът се намира на около един час от международното летище на Мале, а докато пътувате, можете да се насладите на прекрасната гледка с безкраен хоризонт и делфините, които със сигурност ще ви поздравят с няколко скока във водата. След като пристигнете на Фулиду, първото нещо, което ще видите е широката ивица от бял пясък - ситен като пудра. Местните жители пък ще ви отправят традиционния си поздрав - „Добре дошли на Малдиви – слънчевата страна на живота“.
Островчето е населено от около 400 жители и е толкова мъничко, че за да го обиколите не е нужен дори и велосипед. Въпреки малкия си размер, на Фулиду има училище, читалище, джамия, офиси, малки магазинчета, предлагащи закуски и основни продукти. На централната уличка, минаваща през острова, можете да видите сувенирни магазини, продаващи традиционни рокли и шалове (саронги). Макар да работят само два дни в седмицата, си заслужава да разгледате пъстроцветните материи и да зарадвате някой ваш близък с красив подарък.
Кога да отидете и за колко дни?
Климатът на Малдивите е тропичен, с постоянни температури между 29 и 32 градуса и много слънце. Високият сезон е от декември до април, когато времето е сухо, с отлична видимост и е най-подходящо за гмуркане. Но дори и през т.н. нисък сезон (от май до октомври), климатичните условия са много добри. И тъй като бихте могли да стигнете както на изток, така и на запад от атола от Фулиду – в зависимост от вятъра, винаги можете да намерите перфектното място за гмуркане.
Относно това, колко време да останете на острова - препоръчваме поне 5-6 нощувки, предвид и дългото пътуване до дестинацията. За любителите на подводния свят - колкото повече дни имате, толкова повече невероятни гмуркания ще направите.
Основният плаж на острова е прекрасен. Тук можете да видите местните жители да се припичат на хамаците и т.н. jolie столчета – традиционни малдивски пейки, направени от мрежи. В ранните сутрини ще забележите отдалечаващите се към морето рибари, а късно вечер – струпаните в топлия пясък рачета. На плажа няма барове и ресторанти, само малка чаена къща, разположена сред палмите. Важно е да знаете, че тук не са позволени слънчевите бани по бански – за местните жители, които са мюсюлмани, това е неприемливо. По тази причина, на острова има обособен т.н. бикини зона – с много ситен бял пясък и чиста вода, където туристите могат да хванат тен спокойно, в модерните за европейския стандарт бански.
Почивката на Малдивите е само по себе си приказно преживяване, но гмуркането тук е докосване до един съвършено нов свят - невероятни рифове, дом на над 1000 вида малки и големи обитатели, и около 187 различни корали, китови акули, скатове, змиорки, костенурки, пъстри тропически рибки и делфини. Екипът на местния център за гмуркане Fulidhoo Dive се е постарал да подбере с годините най-красивите места около острова. Ето някои от тях.
Нощно гмуркане в Alimatha (5м-20м)
Можете да видите различни видове акули, скатове. Заредете фотоапаратите си и се пригответе за невероятно приключение.
Miyaru Kandu (10м-30м)
Пригответе се за среща със сиви рифови акули и манти. Препоръчва се за по-напреднали в гмуркането, заради по-силните подводни течения.
Faru Kolhu (10м-30м)
Ще видите разнообразие от малки и големи риби. Подходящо е както за начинаещи, така и за напреднали водолази.
Kunaavashi Kandu (5м-30м)
Очаквайте сиви рифови акули и няколко меки корала, които привличат много костенурки. Оглеждайте се и за орлови скатове и манти. Подходящо за всички желаещи.
Fulidhoo Caves (20м-30м)
Съвсем близо до острова, мястото разкрива вълшебен подводен свят. Препоръчва се и за нощно гмуркане.
Endheri Thila (5м-25м)
Гмуркане до един от редките, черни корали Endheri Thila. Мястото е перфектно през цялата година.
Една от най-важните причини, които привличат напредналите водолази на о-в Фулиду, е че подводният свят в тази област, все още не е изцяло разучен. Ето защо, гмурканията с проучвателна цел са много ценени.
Островът предлага различни възможности за спорт и развлечения: ако гмуркането не е вашият първи избор, можете да прекарате деня в плуване с шнорхел; да карате джет-ски; да отидете на разходка до съседен остров-резорт, където ще се потопите, макар и за малко, до лукса на Малдивите и ще отпиете чаша алкохолен коктейл; опитайте плаване с каяк около лагуната на Фулиду; или се отдайте на ритъма на танците с местните жители на селцето.
На острова няма банкомат, така че задължително си вземете достатъчно пари в брой. Цените на Фулиду са изключително приемливи – местната храна е около $5; екскурзиите и водните спортове са много по-ниски, в сравнение с останалите острови – от $45 до $90; гмуркането е от $95 ( Scuba Diving) до $575 (PADI Open Water Dive Course).
Овен в къщата за гости, можете да се храните в 2 местни кафенета, които предлага оризови ястия. В магазинчетата можете да купите сладолед, плодове (банани, папая, дини, ябълки, портокали), бисквити, бутилирана вода, безалкохолни напитки, ядки и шоколад.
Само бутилирана!
Не се продава никъде.
Местното население е мюсюлманско.
Вземете удобни дрехи за покриване на раменете и коленете, когато се разхождате сред местните жители. Бански могат да се носят само на бикини-плажа.